Document ID: 32008R0861

ΚΑΝΟΝΙΣΜΌΣ (ΕΚ) αριθ. 861/2008 ΤΗΣ ΕΠΙΤΡΟΠΉΣ
της 2ας Σεπτεμβρίου 2008
σχετικά με την κατάργηση του κανονισμού (ΕΚ) αριθ. 634/2008 για τον καθορισμό των μειωμένων γεωργικών συνιστωσών καθώς και των πρόσθετων δασμών που εφαρμόζονται στις εισαγωγές στην Κοινότητα ορισμένων εμπορευμάτων που περιέχουν γαλακτοκομικά προϊόντα τα οποία υπάγονται στον κανονισμό (ΕΚ) αριθ. 3448/93 του Συμβουλίου και προέρχονται από την Ελβετία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 7,
Εκτιμώντας τα ακόλουθα:
(1)
Με τη συμφωνία της 26ης Οκτωβρίου 2004 μεταξύ της Ευρωπαϊκής Κοινότητας και της Ελβετικής Συνομοσπονδίας (2), το πρωτόκολλο 2 της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας της 22ας Ιουλίου 1972 αντικαταστάθηκε από το νέο πρωτόκολλο 2 σχετικά με ορισμένα μεταποιημένα γεωργικά προϊόντα. Κατ’ εφαρμογή του εν λόγω πρωτοκόλλου, η μεικτή επιτροπή ΕΚ-Ελβετίας, δυνάμει της απόφασής της αριθ. 1/2008 (3), τροποποίησε τις εγχώριες τιμές αναφοράς από την 1η Φεβρουαρίου 2008 με αποτέλεσμα την επιβολή δασμών στις εισαγωγές στην Κοινότητα ορισμένων εμπορευμάτων που περιέχουν γαλακτοκομικά προϊόντα τα οποία υπάγονται στον κανονισμό (ΕΚ) αριθ. 3448/93.
(2)
Κατά συνέπεια, οι μειωμένες γεωργικές συνιστώσες και οι πρόσθετοι δασμοί που εφαρμόζονται στις εισαγωγές στην Κοινότητα ορισμένων εμπορευμάτων που περιέχουν γαλακτοκομικά προϊόντα καθορίστηκαν στον κανονισμό (ΕΚ) αριθ. 634/2008 (4).
(3)
Κατ’ εφαρμογή του πρωτοκόλλου 2, η μεικτή επιτροπή ΕΚ-Ελβετίας, δυνάμει της απόφασής της αριθ. 2/2008 (5), τροποποίησε τις εγχώριες τιμές αναφοράς από την 1η Αυγούστου 2008, με αποτέλεσμα τα μέτρα αντιστάθμισης τιμών που αναφέρονται στο άρθρο 3 παράγραφος 3 του πρωτοκόλλου να έχουν καθοριστεί σε μηδέν. Ως εκ τούτου, από την εν λόγω ημερομηνία, δεν θα καταβάλλονται πλέον εισαγωγικοί δασμοί για τις εισαγωγές στην Κοινότητα ορισμένων εμπορευμάτων που περιέχουν γαλακτοκομικά προϊόντα τα οποία υπάγονται στον κανονισμό (ΕΚ) αριθ. 3448/93 και προέρχονται από την Ελβετία.
(4)
Κατά συνέπεια, ο κανονισμός (ΕΚ) αριθ. 634/2008 πρέπει να καταργηθεί.
(5)
Αφού οι τιμές αναφοράς, όπως τροποποιήθηκαν σύμφωνα με το πρωτόκολλο 2, εφαρμόζονται από την 1η Αυγούστου 2008, το μέτρο που προβλέπεται στον παρόντα κανονισμό εφαρμόζεται από την ίδια ημερομηνία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 634/2008 καταργείται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Σεπτεμβρίου 2008.

Labels: 17
3
6
18
15